Dolinková, Zuzana, ministerka zdravotníctva SR (2024-02-08):
Ďakujem veľmi pekne. Vážený pán predsedajúci, vážená pani poslankyňa, ďakujem za otázku. V programovom vyhlásení vlády Slovenskej republiky na roky 2023 až 2027 si vláda ako jednu z krátkodobých priorít ustanovila, že počas volebného obdobia zvýši zmenou školského zákona zavedenie povinnej školskej dochádzky pre deti cudzincov a zlepší podmienky na vzdelávanie dospelých cudzincov, ktorí na Slovensku využívajú služby a čerpajú benefity financované z verejných zdrojov. Jeho súčasťou bude aj možnosť pre cudzincov učiť sa slovenčinu ako druhý jazyk. V nadväznosti na túto úlohu v programovom vyhlásení vlády si ministerstvo školstva stanovilo nasledovné čiastkové ciele – nastaviť pravidlá povinnej školskej dochádzky, nastaviť pravidlá medzirezortnej spolupráce, nastaviť systém podpory procesu integrácie, jazykové vzdelávanie, vzdelávanie pedagogických a odborných zamestnancov. V rámci prípravy povinnej školskej dochádzky pre žiakov cudzincov bol určený projektový manažér, ktorý bude na plnenie úloh dohliadať aj v súvislosti s programovým vyhlásením vlády. Konkrétny návrh sa bude pripravovať v prvej polovici tohto roka 2024 a bude priebežne konzultovaný so všetkými relevantnými aktérmi. To, čo už možno aj v tejto fáze konštatovať, je, že pri plnení úloh ministerstvo školstva určite zohľadní a nadviaže na odporúčania Štátnej školskej inšpekcie vyplývajúce so záverečnej správy Stav vzdelávania odídencov z Ukrajiny zo dňa 16. augusta 2023, ktoré sú: podporiť organizáciu kurzov štátneho jazyka, zabezpečiť školám odbornú, teda psychologickú, špeciálno-pedagogickú a sociálno-pedagogickú podporu v ukrajinskom jazyku, podporiť zamestnávanie pedagogických asistentov ovládajúcich ukrajinský jazyk, posilniť ukrajinským žiakom podporu v oblasti učenia sa, zabezpečiť školám vhodné učebné materiály, zabezpečiť učiteľkám a učiteľom kvalitný profesijný rozvoj a podporu v oblasti práce so žiakmi a žiačkami z cudziny. Zároveň je však dôležité podotknúť, že úloha z programového vyhlásenia je viazaná na zabezpečenie podmienok pre výchovu a vzdelávanie všetkých cudzincov na území Slovenskej republiky. Teraz k vašej druhej otázke. Ministerstvo školstva zbiera dáta zo škôl o počte ukrajinských detí na mesačnej báze a zverejňuje ich na našom webovom sídle. Nie je však v kompetencii ani v možnostiach ministerstva školstva zabezpečiť získanie reálnych dát o počte ukrajinských detí, najmä tých vo veku od 16 do 18 rokov, ktoré do škôl nechodia a ani sa na ne nehlásia. Keďže si však uvedomujeme dôležitosť informácie o celkovom počte ukrajinských detí na území Slovenskej republiky, snaží sa ministerstvo aktívne v maximálnej miere prispieť k zberu čo najlepších dát o počtoch všetkých ukrajinských detí. Na zbere dát ministerstvo intenzívne spolupracovalo aj naďalej spolupracuje aj s ministerstvom financií, konkrétne Inštitútom finančnej politiky. Rovnako ministerstvo iniciovalo zber dát o rodinách hľadajúcich školy pre svoje deti v spolupráci s ÚNHCR. Spôsob zbierania dát je však komplexný proces, ktorý je prepojený s viacerými rezortmi. Vážená pani poslankyňa, ďakujem veľmi pekne za pozornosť. Vážený pán predsedajúci, ďakujem, skončila som.